**Н А Р Е Д Б А**

***За осигуряване на противопожарния ред на територията на община Хаджидимово***

***Гр. Хаджидимово, 2017 год.***

***Раздел І***

**ОСНОВНИ ПОЛОЖЕНИЯ**

***Чл. 1. (1)*** С тази наредба се уреждат обществените отношения, свързани с осигуряване на пожарна безопасност и защита на населението на територията на Община Хаджидимово.

***(2)*** Наредбата определя правомощията на Общинската администрация и задълженията на гражданите, ръководителите на учреждения, фирми, организации и други извършващи дейности на територията на общината.

***Чл. 2.*** Заповедите на кмета на Общината, кметовете на кметствата и разпорежданията на специализираните органи за пожарна безопасност и защита на населението, относно спазване на правилата и нормите за пожарна безопасност са задължителни за юридически лица и граждани (собствениците, ползвателите, ръководителите, работещите и временно пребиваващите на обектите лица), извършващи дейности на територията на общината.

***Чл. 3.*** Наредбата има действие спрямо всички юридически лица и граждани, постоянно живеещи и/или временно пребиваващи на територията на Община Хаджидимово.

***Чл. 4.*** Пожарната безопасност и защита на населението на територията на общината се организира от общинска администрация и кметствата на териториален принцип, в съответствие с изискванията на **чл. 137 т. 1 и т. 2 от Закона за МВР.**

***Раздел ІІ***

**ОБЩИ ЗАДЪЛЖЕНИЯ ЗА ОСИГУРЯВАНЕ НА ПОЖАРНА БЕЗОПАСНОСТ И ЗАЩИТА НА НАСЕЛЕНИЕТО**

***Чл. 5.*** Ръководителите на предприятия, фирми, сдружения, кооперации, частни стопанства, учреждения и други организации провеждат дейности, осигуряващи пожарна безопасност и защита на населението на поверените им обекти и територии, като при това спазват установените противопожарни правила и норми - **Наредба *№* 8121з-647/2014 год. За правилата и нормите за пожарна безопасност при експлоатация на обектите (*обн. ДВ. Бр.89 от 28 Октомври 2014 год.),***както и специфичните правила за общината и съответните населени места и оказват съдействие на специализираните органи за пожарна безопасност и защита на населението.

***Чл. 6.*** Гражданите са длъжни да спазват изискванията на тази наредба и да не създават условия за възникване и разпространение на пожари и да участвуват в предотвратяването и гасенето им.

***Чл. 7.*** Ръководителите на предприятия, фирми, сдружения, кооперации, частни стопанства, учреждения и други организации създават условия за недопускане на пожари и за ефективна пожарогасителна и аварийно-спасителна дейност на територията на обектите им, чрез въвеждането на организационни (разработване на документи регламентиращи спазването на пожарната безопасност на територията на обекта – наредби, инструкции, планове, заповеди и др.) и технически мерки.

***Чл. 8.*** За осъществяването на пожарогасителни и аварийно-спасителни действия на територията на общината и обектите, кметовете и ръководителите на предприятия, фирми, сдружения, кооперации, частни стопанства, учреждения и други организации, с вътрешни актове изграждат доброволни противопожарни формирования в съответствие с **чл. 124 от Закона за МВР и “Наредба за реда за създаване и организиране на дейността на доброволните формирования за предотвратяване или овладяване на бедствия, пожари и извънредни ситуации и отстраняване на последиците от тях“ *(Обн. Дв. Бр. 50 от 3 Юли 2012 год изм. и доп. ДВ.Бр.74 от 5 Септември 2014 год.“)***

***Чл. 9.*** При извършване на ново строителство, реконструкции, основно обновяване (рехабилитация), основен ремонт или преустройство на обектите, както и при извършването на строителни и монтажни работи в тях, за които се изисква разрешение за строеж, съгласно ЗУТ, собствениците и наемателите са длъжни да спазват правилата и нормите за пожарна безопасност по време на строителството, а извършените реконструкции и ново изградени обекти да отговарят на изискванията на Наредба *№* Iз- 1971/2009 год. (строително-технически правила и норми за осигуряване на безопасност при пожар).

***Чл. 10.*** При затваряне на отделни участъци от пътищата за противопожарни цели, извършване на ремонтни работи, свързани с изключване на участъци от водопроводната мрежа, възникване на неизправности и повреди в помпени станции, ПИС и ПГС, изтичане на вода от пожарните водоеми или тяхното източване, собствениците или ръководителите на обектите незабавно уведомяват Районна служба “Пожарна безопасност и защита на населението“ (РСПБЗН) гр. Гоце Делчев на тел: 0751/60-112 и предприемат компенсиращи мерки за осигуряване пожарната безопасност на обектите, съгласно Закона за МВР.

***Чл. 11.*** При изграждане на сгради на допълващо застрояване – стопански (плевни), спомагателни, обслужващи и второстепенни постройки, същото да става в съответствие с нормативно установените разстояния между тях и сградите на основното застрояване съгласно Закона за устройство на територията, а при невъзможност – да се предвиждат пожаропредпазни стени тип „Брандмауер“ (самоносеща стена, без отвори или с пожарозащитени отвори) и с граница на огнеустойчивост REI 120).

***Чл. 12.*** При изграждане или монтиране на преместваеми обекти, допълнително застрояване, огради и временни строежи, същото да става след предварително проучване и незасягане на подземно и надземно изградените мрежи и съоръжения на техническата инфраструктура (пътища, улици, електропроводи, водопроводи и противопожарни хидранти).

***Чл. 13.*** Ръководителите на предприятия, фирми, сдружения, кооперации, частни стопанства, учреждения и гражданите носят отговорност за спиране и паркиране на транспортни средства, поставяне на преместваеми обекти, материали и съоръжения на разстояние, по-малко от 5 *м.* преди и след пожарните хидранти и подстъпите, шахтите и площадките за засмукване на вода от водоемите за пожарогасене.

***Чл. 14.*** Извършителя (възложителя) на ремонтните дейности е длъжен да възстанови незабавно след приключването им изправността на комуникационните съоръжения (водопроводи, пожарни хидранти, съобщителни линии) и проходимостта на пътищата и улиците за придвижване на противопожарни автомобили.

***Чл. 15.*** Извършителя (възложителя) на ремонтни дейности, свързани с промени по пътища и улици, осигуряващи достъп до определени сгради и територии, е длъжен да съгласува същите с РСПБЗН - Гоце Делчев, във връзка с осигуряване на маршрути за придвижване на противопожарни автомобили.

***Чл. 16.*** Ръководителите на обекти (сгради) и организаторите на мероприятия, с които временно се променя нивото на пожарната опасност на обектите, се разработват и представят в РСПБЗН - Гоце Делчев планове за осигуряване на ПБ, като задължително се осигуряват условията за безопасна евакуация при спазване изискванията на глава седма от Наредба *№* Iз-1971 от 2009 г. за строително-технически правила и норми за осигуряване на безопасност при пожар.

***Чл. 17.*** Електроснабдителните и електроразпределителните дружества; юридически и физически лица, стопанисващи пътища, които минават през и/или покрай горски територии; Ръководствата на туристическите дружества и организаторите на туристически прояви в горските територии; както и за лицата, преминаващи и/или осъществяващи дейности в или в близост до горските територии, преди обявяване на пожароопасния сезон, организират и осъществяват мерки и мероприятия за защита на горските територии от пожари, в съответствие с изискванията на Наредба *№* 8/11.05.2012 год. За условията и реда за защита на горските територии от пожари (*Обн. ДВ. Бр. 38 от 18 Май 2012 год.).*

***Раздел ІІІ***

**ОБЩИ ПРАВИЛА ЗА ОСИГУРЯВАНЕ НА БЕЗОПАСНОСТ И ЗАЩИТА НА НАСЕЛЕНИЕТО**

**Чл. 18.** Забранено е паленето на огън и изгарянето на отпадъцитев сметищата и депата, ако това не е предвидено в технологичните проекти за същите.

***Чл. 19 (1)*** Паленето на огън с цел приготвяне на зимнина в имотите на гражданите да става само на места, отдалечени от постройки и складирани леснозапалими и горими материали и на не по-малко от 50 метра от горски насаждения, при спазване на мерките за пожарна безопасност и осигурени средства за пожарогасене и отсъствие на силен вятър.

***(2)*** В земеделските земи и извън тях (слогове и крайпътни ивици) не се разрешава паленето на стърнища и други растителни отпадъци, както и използването на открити огнеизточници.

***Чл. 20 (1)*** Преди настъпването на есенно-зимния период, отоплителните уреди и съоръжения се проверяват и при необходимост се ремонтират за осигуряване на пожарната им безопасност.

***(2)*** Комините и димоотводните тръби се почистват от сажди и отлагания в началото на отоплителният период и периодично при необходимост, като се вземат мерки за ПБ.

***Чл. 21.*** Забранено е съхраняването на леснозапалими и горими течности в общите помещения на жилищни сгради – стълбища, коридори, тавани, мазета, сутерени, тераси и други подобни.

***Чл. 22.*** Забранено е изливането на леснозапалими и горими течности в шахти от канализацията.

***Чл. 23.*** Забранено е използуването на пространствата между жилищни и стопански постройки и междублоковите пространства за складиране на горими материали, отпадъчен амбалаж, за паркиране на транспортни и други технически средства и построяване на временни сгради и съоръжения.

***Чл. 24.*** Не се разрешава спиране и паркиране на транспортни средства, поставяне на преместваеми обекти, материали и съоръжения на разстояние, по-малко от 5 м. преди и след пожарните хидранти и подстъпите, шахтите и площадките за засмукване на вода от водоемите за пожарогасене, по тесни улици и пред изходите на сгради и помещения за масово събиране на хора, когато с това се възпрепятства преминаването на противопожарни автомобили.

***Чл. 25.*** Собствениците или Ръководителите на предприятия, фирми, сдружения, кооперации и собственици и управители на сгради с прилежаща територия организират: поддържането на свободна дворна площ на обектите чиста от горими отпадъци, суха растителност и други растителни отпадъци; Горимите отпадъци, както и остатъчните продукти от печките с твърдо гориво се събират на определени пожарообезопасени места; Пътищата за противопожарни цели се поддържат така, че да бъде осигурен безпрепятствен достъп до обектите и водоизточниците.

***Чл. 26 (1)*** Организаторите, домакините и участниците в масови мероприятия – събори, състезания, концерти и др. подобни са длъжни да спазват установените правила и норми за пожарна безопасност и задължително осигуряват условията за безопасна евакуация.

**(1)** Организаторите, домакините на масови мероприятия – събори състезания, концерти и др. подобни в преместваеми обекти с гъвкаво покритие (циркови шапита, тенти, шапита за търговска дейност и др.) с обща численост на пребиваващите в тях повече от 50 души за осигуряване на ПБ се разработват и представят в РСПБЗН - гр. Гоце Делчев планове, като задължително се осигуряват условията за безопасна евакуация от преместваемите обекти при спазване на изискванията на глава седма от Наредба № Iз-1971 от 2009 год. за строително - технически правила и норми за осигуряване на безопасност при пожар. За осигуряване на достъп на пожарни автомобили до преместваеми обекти с гъвкаво покритие се осигуряват и поддържат свободни пътища и проходи за противопожарни цели.

**(2)** Паленето на огньове по случай празника „Сирни заговезни“ да става на определените предварително места от Кмета на Общината и началника на РСПБЗН - гр. Гоце Делчев.

**(3)** Провеждането на ритуали и чествания с ползването на открит огън да става на определените предварително места от Кмета на Общината и началника на РСПБЗН- гр. Гоце Делчев.

***Раздел ІV***

**АДМИНИСТРАТИВНО-НАКАЗАТЕЛНИ РАЗПОРЕДБИ И КОНТРОЛ**

***Чл. 27 (1)*** За допуснати нарушения по тази наредба, органите за пожарна безопасност и защита на населението от РСПБЗН - гр.Гоце Делчев издават актове за установяване на административни нарушения.

***(2)*** Актове за установяване на административни нарушения по тази наредба съставят и служителите по охрана към Общинска администрация.

***Чл. 28.*** Наказателните постановления по съставените актове за административно наказание се издават от Кмета на общината или негов заместник.

***Чл. 29.*** За неизпълнение на задълженията и нарушения на правила по тази наредба, нарушителите (виновните лица) се наказват с глоба в размер от 50 до 150 лева, ако не подлежат на по-тежко наказание.

***Чл. 30.*** При повторно нарушение на виновните лица се налагат глоби в размер от 200 до 500 лева.

***Чл. 31.*** При груби или продължаващи нарушения и неизпълнения на противопожарни правила и разпореждания и при явна опасност от пожар, авария или опасност за живота и здравето на гражданите, кмета на общината и органите за пожарна безопасност и защита на населението прилагат превантивни административни мерки и изпращат писма до Районна Прокуратура и съответната застрахователна компания.

**ДОПЪЛНИТЕЛНИ РАЗПОРЕДБИ**

**§ 1.** По смисъла на тази наредба;

**1.** Нарушението е повторно, когато е извършено до една година от влизането в сила на наказателното постановление, с което нарушителят е наказан за нарушение от същия вид.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 2.** Прилагането и контрола по изпълнението на настоящата наредба се възлага на кмета на Община Хаджидимово и Началника на РСПБЗН-гр.Гоце Делчев.

**§ 3.** Тази наредба отменя Наредба *№ …..* от 06.08.1998 год. За осигуряване на противопожарния ред на територията на община Хаджидимово, приета с Решение *№* 129, Протокол 20

**§ 4.** Наредбата се издава на основание чл. 21, ал. 2 от Закона за местното самоуправление и местната администрация и е приета с Решение *№ 378* от 07.06.2013 год. на Общинския съвет – гр. Хаджидимово и влиза в сила от 07.06. 2013 година. Изменена е с Решение № 270 по Протокол № 21 от 31.03.2017 г.